Premissa salutacione &c. Vor vns irschenen is Laurens Fridagh, vnnse leue medeborger, vns irkennende geuen, em sommige gudere tho Wyborch vormiddelst juwenn vogede Niclis scriuer sollen genamen wesen, so wy der haluen van eme vnderrichtet syn, gelyck dusse ingelechte cedell klarliken vormeldende is &c. Bidden hir vmme juwe erbare gestrengeheide flitigen myt gantzer andacht, juwem vogede vorbenomet gutlike vnde ernstlike vnderrichtinge don off willen don laten, vnnsze medeborger syne genamen vnde bekummerde gudere weddervmme dirlangen moge alduslange juwe gestrengeheyde id gutliken mit vns vnde den vnsen geholden hebben se erer guder wegen, de se dar tor stede to kope gebracht hebben, vngenamen vnde vnbekummert syn gebleuen gelyck de juwe alle wege hir tor stede ere gudere bringende vngenamen beholden hebben vnde noch seker vorkopen vnde vorkopen mogen, so dat degeliken vor ogen is. Vorhapen ok der wegen juwe gestrengeheide id noch vortan so holdende werden, so wy by juwen strengeheiden nicht mysztruwen wol donde werden de sulue &c.